3.1

O primă etapă, care va trebui parcursă imediat, a foii de drum pentru viitoarea legislatură europeană, ar consta în încheierea și aplicarea unui pact autentic de creștere economică, ocupare a forței de muncă și stabilitate, pentru a stimula redresarea și a crea condițiile care să permită plata datoriei (un New Deal european). Un asemenea plan ar trebui să includă cel puțin elementele următoare: — euro-obligațiuni emise de Banca Europeană de Investiții (BEI) și Fondul european de investiții (FEI), – acțiune deja concretizată parțial odată cu emiterea de obligațiuni pentru finanțarea de proiecte, – fără îndatorarea suplimentară a țărilor, pentru finanțarea IMM–urilor și proiectelor din domeniile infrastructurii, sănătății, educației, regenerării urbane, mediului și rețelelor transeuropene. Astfel de acțiuni precis orientate ale BEI și ale FEI vor constitui un semnal al angajării active a UE în sensul creării unui mediu financiar mai propice investiţiilor private (4); — investiții publice, inclusiv în domeniul social (5), ale statelor membre, care să se adauge investiţiilor publice europene, printr-un sistem de parametri agreați în comun care, în combinație cu reformele structurale adecvate, să încurajeze inclusiv investiţiile private („regula de aur”); — atenuarea sau suspendarea temporară a politicilor de austeritate pe perioada crizei, acestea numărându-se printre cauzele principale ale recesiunii, ale reducerii cererii și ale creșterii șomajului, și întârziind demararea redresării. Altfel spus, trebuie asigurată trecerea de la simpla austeritate la reforme agreate în comun, care să permită creşterea durabilă, crearea de locuri de muncă și sporirea productivităţii (6); — prevederea unor măsuri de însoțire – general acceptate – în materie de creştere, de ocupare a forţei de muncă şi în domeniul social, care să facă parte din implementarea pachetului de două propuneri legislative, a celui de șase propuneri legislative și a pactului bugetar; — o mai bună aplicare a semestrului european: semestrul european, introdus acum patru ani, are un rol esențial pentru convergența și ajustarea economiilor, în contextul evoluției către uniunea economică. Deși este produsul metodei neconstrângătoare de coordonare, el poate produce rezultate. Cu toate acestea, ar trebui să fie pus în aplicare în mod adecvat și ar trebui să fie mai transparent și mai bine popularizat. Trebuie asigurată implicarea și angajarea partenerilor sociali şi a organizaţiilor societăţii civile, atât la nivel european, cât și național; — respectarea strictă a planurilor naționale de reformă (PNR): guvernanței îi revine un rol crucial. Modul de lucru al administraţiilor naţionale este decisiv în această privință, îmbunătățirile necesare trebuind a fi clar evidenţiate, acolo unde este cazul. Punerea în aplicare a programelor naționale de reformă, inclusiv sub aspectul calității administraţiei naționale, va trebui analizată de toate părţile interesate și va trebui supravegheată îndeaproape de către Comisie; — asumarea unei depline responsabilități de către statele membre: procedura actuală presupusă de semestrul european are încă un caracter prea tehnocratic, fapt care îi îngreunează aplicarea. Parlamentele naţionale ar trebui implicate în semestrul european, pentru a-l analiza corespunzător, împreună cu partenerii sociali și alte organizaţii ale societăţii civile (7).